LIETUVOS RESPUBLIKOS KULTŪROS MINISTRAS

ĮSAKYMAS

DĖL LIETUVOS RESPUBLIKOS KULTŪROS MINISTRO 2014 M. SPALIO 6 D. ĮSAKYMO NR. ĮV-711 „DĖL KULTŪROS OBJEKTŲ AKTUALIZAVIMO 2014-2020 METŲ PROGRAMOS PATVIRTINIMO“ PAKEITIMO

2017 m. lapkričio 14 d. Nr. ĮV-1072

Vilnius

P a k e i č i u Kultūros objektų aktualizavimo 2014-2020 metų programą, patvirtintą Lietuvos Respublikos kultūros ministro 2014 m. spalio 6 d. įsakymu Nr. ĮV-711 „Dėl Kultūros objektų aktualizavimo 2014–2020 metų programos patvirtinimo“:

1.	Pakeičiu 5 punktą ir išdėstau jį taip:

„5. Kitos Programoje vartojamos sąvokos suprantamos taip, kaip jos apibrėžtos Lietuvos Respublikos regioninės plėtros įstatyme, Lietuvos Respublikos nekilnojamojo kultūros paveldo apsaugos įstatyme, Lietuvos Respublikos statybos įstatyme, Lietuvos Respublikos bibliotekų įstatyme, Lietuvos Respublikos muziejų įstatyme, Lietuvos Respublikos kultūros centrų įstatyme, Lietuvos Respublikos profesionaliojo scenos meno įstatyme, Lietuvos Respublikos kilnojamųjų kultūros vertybių apsaugos įstatyme, Lietuvos Respublikos meno kūrėjo ir meno kūrėjų organizacijų statuso įstatyme, Lietuvos Respublikos biudžetinių įstaigų įstatyme, Lietuvos Respublikos viešųjų įstaigų įstatyme, Vietos bendruomenių savivaldos 2013–2015 metų programoje, patvirtintoje Lietuvos Respublikos socialinės apsaugos ir darbo ministro 2013 m. vasario 25 d. įsakymu Nr. A1–71 „Dėl Vietos bendruomenių savivaldos 2013–2015 metų programos patvirtinimo.“

2.	Pakeičiu 15 punkto 4 papunktį ir jį išdėstau taip:

„4) Aukščiausio profesinio lygio teatrinė produkcija yra ne visada prieinama ne sostinės gyventojams. Regionuose esančios profesionaliojo scenos meno įstaigos turi konkuruoti su komercine teatrine produkcija, kuri neretai yra pigesnė bei žemesnio meninio lygio. Todėl, šioms įstaigoms vis sunkiau išlikti traukos centru, kultūros židiniu mieste ar rajone, pritraukti jaunus teatro profesionalus į savo veiklą.“.

3.	Pakeičiu 15 punkto paskutinę pastraipą ir ją išdėstau taip:

„Siūlomas sprendimas: atnaujinti profesionaliojo scenos meno įstaigų infrastruktūrą, pritaikant vidaus erdves ir įrangą įstaigų veiklų mobilumui ir universalumui. Profesionaliojo scenos meno įstaigos turėtų galimybę įgyvendinti įvairesnius projektus, būtų gerinamas kūrybinių produktų mobilumas šalyje – profesionalus teatras taptų prieinamesnis regionuose, profesionaliojo scenos meno organizacijos visapusiškai galėtų plėtoti edukacines veiklas.

4.	Nustatau, kad nurodytu įsakymu patvirtintoje Kultūros objektų aktualizavimo 2014–2020 metų programoje žodžių junginys „teatrai ir koncertinės įstaigos“ atstoja žodžių junginį „profesionaliojo scenos meno įstaigos“.

Kultūros ministrė	Liana Ruokytė-Jonsson